米高·哥連斯

米高·哥連斯（愛爾蘭蓋爾文：Micheál Ó Coileáin；英文：Michael Collins；1890年10月16號—1922年8月22號），或者按愛爾蘭蓋爾文發音譯成米侯·奧哥蘭，係愛爾蘭獨立戰爭入面嘅愛爾蘭領袖、愛爾蘭革命政府財政部長、愛爾蘭共和軍情報總監、同埋1922年英愛和談愛爾蘭代表團嘅成員。
2010年，愛爾蘭電視電臺評選嘅「最偉大嘅愛爾蘭人」（Ireland's Greatest）入面，米高・哥連斯排名第二，僅次於莊曉睦（John Hume）。

早年
米高·哥連斯嘅身世一開始就充滿謎團：絕大部分文獻都話佢係1890年10月16號喺柯奇郡基爾車石鎮（Cloich na Coillte, Co. Corcaigh）附近出世，但係佢塊墓碑上面就寫著佢係1890年10月12號出世嘅。佢老頭米高·莊·哥連斯曾經參加過愛爾蘭共和兄弟會，但係後來退出咗，專心耕田。1876年2月26號，60歲嘅米高·莊·哥連斯（Michael John Collins）同祇有23歲嘅瑪麗安·奧布里仁結婚，婚後佢等一共養大咗8個仔女。米高·哥連斯6歲嗰陣，米高·莊·哥連斯就過咗身。臨終之前，米高·莊·哥連斯首先預言話佢個女希倫娜會成為一個修女（而姖後來真係去咗英格蘭做修女），然後又叫大家一定要照顧好米高，因為「終有一日，佢會成為一個大人物，為愛爾蘭做大好事」。
細個嗰陣嘅米高·哥連斯好醒目，但係脾氣相當曳。佢後來投身愛爾蘭民族主義運動，同兩個人嘅激勵分唔開：一個係佢鄉下嘅一個打鐵師傅詹士·山崔（James Santry），另一個係佢讀小學嗰陣利薩維德國立學校嘅校長，愛爾蘭共和兄弟會成員丹尼士·利翁斯（Denis Lyons）。
米高·哥連斯13歲半嘅時候入咗基爾車石鎮國立學校讀書，平時住喺佢家姐瑪嘉烈同姐夫派崔克·奧錐士高（Patrick O'Driscoll）屋下，週末就返自己屋下嘅農田道幫手。派崔克·奧錐士高創辦咗一份叫做《西柯奇人》（The West Cork People）嘅報紙，重請咗米高·哥連斯幫佢手做報道工作。1906年2月，剛剛畢業嘅米高·哥連斯參加咗公務員考試，然後喺6月加入英國皇家郵政。1910年，米高·哥連斯搬咗去倫敦，同一間股票經紀行做通訊員，住喺佢個妹祖恩娜屋下，同時入咗倫敦國王學院讀書。之後佢加入咗蓋爾運動協會倫敦分會，並且通過蓋爾足球員森繆·麥圭亞（Samuel Mac Uidhir）嘅介紹，加入咗當時重係秘密組織嘅愛爾蘭共和兄弟會（Irish Republican Brotherhood）。1915年，米高·哥連斯喺紐約做過一段事件嘢，但係第二年就返咗愛爾蘭，喺一間叫做Craig Gardiner & Co.嘅會計師行做嘢。

復活節起義
内文：復活節起義
自從加入咗愛爾蘭共和國兄弟會之後，米高·哥連斯好快就以出色嘅組織能力贏得兄弟會嘅讚賞。佢首先成為咗核心人物佐治·普倫基伯爵（George Noble Pluincéad）嘅財務顧問，後來又成為咗另一個核心人物，復活節起義嘅策劃人之一，佐治·普倫基伯爵個仔佐沙夫·普倫基（Seosamh Máire Pluincéid）嘅副手。
復活節起義爆發當日，米高·哥連斯同領袖派崔克·皮亞士（Patrick Pearse）一齊鎮守都柏林郵政總局大樓。當好多人重相信派崔克·皮亞士嘅「血祭」理論（起義領袖嘅犧牲會激發其他人繼續抗爭），慶祝緊起義爆發嘅時候，米高·哥連斯就注意到：由於起義軍隊攻佔嘅地方（例如聖士提反草地公園）幾乎全部都易攻難守兼且補給唔到，今次起義將會係重大失敗。復活節起義最後真係以革命軍無條件投降結束。
同絕大部分起義領袖一樣，米高·哥連斯喺起義被英軍鎮壓之後被捕，之後被人關押咗喺威爾斯嘅傅朗閣集中營（Frongoch Internment Camp）。被人放咗出來之後，米高·哥連斯加入咗當時重係默默無名嘅新芬黨——新芬黨事實上唔係復活節起義嘅組織單位，但係好多起義領袖出冊之後都選擇加入新芬黨。到咗1917年，米高·哥連斯已經昇到咗新芬黨最高管理層，直接掌管新芬黨屬下嘅軍事組織，愛爾蘭共和軍嘅前身愛爾蘭志願軍（Irish Volunteers）；而後來成為佢死對頭嘅伊蒙·德維利拉，就係新芬黨同愛爾蘭志願軍嘅最高領袖。

第一屆愛爾蘭議會
第一屆愛爾蘭議會。第一行從左到右：羅倫斯·堅納奧（Laurence Ginnell）、米高·哥連斯、卡侯·布魯額（Cathal Brugha）、亞瑟·奧格列夫夏（Art Ó Gríobhtha）、伊蒙·德維利拉、佐治·普倫基伯爵、安恩·麥尼爾（Eoin Mac Néill）、連恩·麥哥士基亞（Liam T. Mac Cosgair）、亞南·布勒德（Earnán de Blaghd）。
1918年英國下議院大選引爆咗一粒重磅炸彈：由於缺乏競爭對手，新芬黨嘅好多領袖竟然當選到英國議員；米高·哥連斯本人喺柯奇南選區當選。但係同佢等嘅對手愛爾蘭議會黨（Páirtí Parlaiminteach na hÉireann）唔同嘅係，當選嘅新芬黨議員宣佈：佢等唔會去倫敦就職，而係會留喺都柏林設立自己嘅愛爾蘭議會（Dáil Éireann）。
1919年1月21號，新嘅愛爾蘭議會第一次喺都柏林市長官邸開會。米高·哥連斯事前通過情報網收到風，警告其他議員要小心英國當局嘅搜捕，但係伊蒙·德維利拉同埋其他幾個領袖忽略咗米高·哥連斯嘅警告，結果就被英國當局捉咗，去唔到開會。伊蒙·德維利拉以為，如果英國當局真係捉走佢嘅話，剩返嘅人可以趁機展開一場宣傳攻勢，點知避的過搜捕嘅人根本唔足以展開宣傳攻勢。喺伊蒙·德維利拉缺席嘅情況下，卡侯·布魯額當選咗做愛爾蘭議會議長。同一日，志願軍軍人桑·奧圖利西（Seán Ó Treasaigh）喺未有批准嘅情況下，帶人襲擊咗一支喺池伯歷治奧倫市郊外運送炸藥嘅皇家愛爾蘭警隊小隊，殺死咗兩名警察。歷史學家將今日睇做愛爾蘭獨立戰爭嘅正式開始。
1919年4月，米高·哥連斯將伊蒙·德維利拉從林肯監獄道救咗出來之後，伊蒙·德維利拉做咗議會議長。同一年，議會正式通過將愛爾蘭志願軍改為愛爾蘭共和軍，指定為革命政府嘅武裝部隊。1919年夏天，米高·哥連斯當選愛爾蘭共和兄弟會嘅主席，同年9月升任愛爾蘭共和軍情報總監。

財政部長
1919年，已經忙到就快踢晒腳嘅米高·哥連斯被伊蒙·德維利拉任命為革命政府嘅財政部長。當時，由於愛爾蘭議會嘅成員要處處小心來自英軍、皇家愛爾蘭警隊、皇家愛爾蘭輔助警隊以致黑棕部隊嘅搜捕，好多部長都祇係有名無實嘅頭銜，或者祇係一兩個人一間辦公室，做唔到太多嘢。但係米高·哥連斯就唔同：佢成功咁發行咗一種叫做「國家借款」嘅地下債券，為革命政府徵集到超過40萬英鎊（相當於2010年嘅1200萬英鎊），其中2萬5千英鎊重係黃金。籌集到嘅錢被事先揀好嘅信託人分散咁存喺各自嘅銀行戶口裡面，啲黃金就收埋咗喺巴托羅繆·奧干諾屋下嘅地底，直到1922年。另外，當時剛剛建國，重打緊內戰同抵抗緊十四國武裝干涉嘅嘅蘇俄，都用沒收返來嘅沙皇珠寶來做抵押，向革命政府借錢。伊啲珠寶被人收埋喺都柏林嘅一個保險櫃裡面，直到1930年先至被人無意中發現。
米高·哥連斯最出名嘅戰術係一種叫做「飛行縱隊」嘅游擊戰術，用一支唔超過十二人嘅小隊突襲英國目標（特別係英國情報員），殺死目標之後馬上撤退。喺伊蒙·德維利拉逗留美國，安排走私軍火入愛爾蘭，並且聯合當地愛爾蘭裔美國人遊說美國政府承認愛爾蘭革命政府嘅期間，米高·哥連斯幾乎係一個人安排暗殺、強化愛爾蘭共和軍同管理革命政府財政同「國家借款」。佢同理察·詹士·繆卡曦（Richard James Mulcahy）係愛爾蘭共和軍嘅兩個最重要嘅組織人，將分散喺全國各地嘅民族抵抗運動集中埋一齊。但係組織飛行縱隊暗殺英國目標嘅任務，好多都係由理斯察·麥伊（Risteárd Mac Aoidh）負責執行嘅，不過米高·哥連斯都幫咗好大忙。
1920年，英國當局懸賞2萬英鎊，獎勵所有幫手生擒或者殺死米高·哥連斯嘅線索。佢亦都係喺亦個時候得到「大隻佬」（The Big Fellow）伊個花名嘅。但係伊種名氣亦都為米高·哥連斯帶來咗兩個重要嘅政敵：一個係當時做咗國防部長嘅前議長卡侯·布魯額，另一個就係伊蒙·德維利拉。為咗避免被英國當局捉到，米高·哥連斯經常同佢班手足一齊行軍，一齊匿埋。
1921年7月，按照米高·哥連斯自己嘅講法，愛爾蘭共和軍再打多兩三個星期，甚至再打多幾日，就會彈盡糧絕，但係米高·哥連斯依然安排緊一次六國大封相級嘅行動，準備一網打盡潛伏喺都柏林嘅英國情報員。但係，就喺行動之前，革命政府突然收到咗英國方面要求停火嘅通知。喺嗰個時候，雖然伊蒙·德維利拉已經一再遊說，但係重係無國家承認愛爾蘭革命政府。
1921年8月，伊蒙·德維利拉要求愛爾蘭議會將自己嘅頭銜由「總理」升格為「總統」，令到佢可以喺英愛談判入面同英王佐治六世平起平坐。但係由於之前愛爾蘭共和兄弟會已經揀咗米高·哥連斯做主席，所以產生咗衝突。後來，伊蒙·德維利拉得悉佐治六世唔會參加談判，所以決定自己都唔去，而由於內閣唔情願去，所以伊蒙·德維利拉派咗一個代表團去倫敦參加談判，由亞瑟·奧格列夫夏做代表團團長，羅拔·亞斯堅·仇德斯（Robert Erskine Childers）做秘書長、其他成員包括米高·哥連斯、伊蒙·奧杜根（Éamon Ó Dúgáin）同羅拔·伯頓（Robert Barton）。

英愛談判同《英愛條約》
《英愛條約》簽名頁。米高·哥連斯喺伊道用咗自己嘅愛爾蘭蓋爾文名Mícheál Ó Coileáin。
1921年10月11號，愛爾蘭代表團喺倫敦騎士橋路嘅漢斯廣場住宅區設立咗辦公室，但係米高·哥連斯就自己另外喺加多近花園15號設立咗辦公室。米高·哥連斯對內閣任命佢做特命公使嘅決定好不滿，因為佢認為咁樣會將自己完全暴露畀英國人睇，一旦談判破裂，戰爭再次爆發嘅話，自己想要再打返游擊戰就難上加難。
1921年12月6號，雙方代表團正式簽署《英愛條約》。條約規定：喺愛爾蘭島上面，建立一個叫做「愛爾蘭自由邦」（Irish Free State，從愛爾蘭蓋爾文Saorstát Éireann譯過來）嘅愛爾蘭人國家，但係同時又規定北部6個新教徒多過天主教徒嘅郡可以選擇退出自由邦。如果伊6個郡真係退出自由邦嘅話，雙方就要成立一個「愛爾蘭邊境委員會」來重新劃定分割南北愛爾蘭嘅邊境。由於當時絕大部分新教人口都集中喺烏勒省東部，米高·哥連斯希望利用邊境委員會來盡可能縮細北愛爾蘭嘅面積，令到北愛爾蘭無辦法經濟自立，最後被迫加入愛爾蘭。新嘅愛爾蘭自由邦將會係英國嘅一個自治領，英國國王繼續做國家元首，但係愛爾蘭自由邦將會有民選下議院、獨立嘅司法系統同埋內務自主權。伊個大大超越咗愛爾蘭議會黨追求嘅「內部自治」目標。
雖然米高·哥連斯覺得條約始終未達到愛爾蘭完全獨立伊個目標，亦都唔會得到共和派嘅支持，但係佢認為「條約係未畀到我等自由，但係佢畀咗我等爭取自由嘅自由。」
簽約當日，英方代表伯勤希德伯爵菲特列·愛德雲·史密夫哀嘆話：「話唔定我啱啱簽嘅係我嘅政治死亡證明！」米高·哥連斯回答：「話唔定我啱啱簽嘅，就係我嘅死亡證明！」
共和派將條約嘅簽署視為對愛爾蘭嘅出賣，因為佢等接受唔到用自治領來代替共和國伊種做法，更加接受唔到宣誓效忠英王伊種做法。但其實條約上面寫嘅係要宣誓效忠愛爾蘭自由邦，附帶再效忠埋英王，而唔係淨係效忠英王。
條約最終導致咗新芬黨同愛爾蘭共和軍嘅分裂。愛爾蘭議會經過10日嘅激烈辯論之後，先至以64票贊成、57票反對嘅微弱優勢通過咗英愛條約。而一直關注談判過程嘅愛爾蘭共和兄弟會，就以絕對多數通過支持《英愛條約》，唯一投反對票嘅係後來成為愛爾蘭共和軍參謀長嘅連恩·奧連施（Liam Ó Loingsigh）。伊蒙·德維利拉係反條約派嘅領軍人物，反對咁樣對英國讓步。但係反對伊蒙·德維利拉嘅人就指責佢其實一早就知道：如果英愛雙方要達成協議，就一定要以某種形式體現英國王室嘅地位。更加有人話：伊蒙·德維利拉無參加到談判，唔係因為英王佐治六世無去到，而係因為佢知道唔讓步嘅話就根本連自由邦都無得做，但係又唔想孭鑊。
條約喺愛爾蘭引起巨大爭議。第一，伊蒙·德維利拉對米高·哥連斯未經內閣授權就同英國簽約好不滿。第二，共和派（包括部分愛爾蘭共和軍）對條約嘅內容好不滿，尤其係對條約裡面「留返3個通商口岸畀皇家海軍用」伊部分更加不滿。愛爾蘭共和軍嘅不滿，令到剛剛平靜嘅愛爾蘭，又一次戰雲密佈。

臨時政府
根據1919年嘅憲法，愛爾蘭議會繼續存在。伊蒙·德維利拉辭咗自己嘅「共和國總統」職務，參加愛爾蘭議會領導人選舉，希望自己當選之後可以徹底推翻《英愛條約》。但係喺1月9號，佢個如意算盤被亞瑟·奧格列夫夏嘅當選打亂晒。亞瑟·奧格列夫夏更加用返「議會主席」伊個頭銜，廢棄伊蒙·德維利拉用開嘅「共和國總統」頭銜。不過，亞瑟·奧格列夫夏組織嘅政府，喺當時嘅英國法律體系裡面，已經無咗法律效力。
根據《英愛條約》，愛爾蘭自由邦建立咗自己嘅議會，當時叫做「南愛爾蘭下議院」。南愛爾蘭下議院選咗米高·哥連斯做總理，於是米高·哥連斯組建咗愛爾蘭自由邦臨時政府（Rialtas Sealadach na hÉireann），但係同時留任亞瑟·奧格列夫夏政府嘅財政部長。從米高·哥連斯嘅就職典禮，可以睇得出幾個政府並存嘅麻煩：
根據英國法律理論，米高·哥連斯係英國王室任命，行使王室特權嘅總理，要就職就一定要同當時嘅愛爾蘭總督打雲侯爵愛德蒙·費茨阿倫－侯華德會面；
根據共和派嘅觀點，米高·哥連斯同打雲侯爵會面，係要接受打雲侯爵同埋英軍嘅投降（但係打雲侯爵「投降」之後，依然留任愛爾蘭總督，直到1921年12月）；
根據英國憲法理論，米高·哥連斯同打雲侯爵嘅會面本身，先至係米高·哥連斯合法就職嘅宣示，至於簽唔簽任何文件，或者按唔按禮節惜打雲侯爵隻手，都係次要。
愛爾蘭作家T. P. 古根（T. P. Coogan）寫嘅米高·哥連斯傳記裡面，記錄咗米高·哥連斯就職嗰陣發生嘅一段插曲：1922年1月16號，米高·哥連斯去都柏林城堡參加自己嘅就職典禮，遲到咗7分鐘。愛爾蘭總督打雲侯爵好不滿咁話：「哥連斯先生，你遲到咗七分鐘喎！」米高·哥連斯就回答：「我等夠等咗成七百年咯！你等多七分鐘唔算係問題。」
嘅係，愛爾蘭自由邦臨時政府一宣佈成立，北部6個新教徒多過天主教徒嘅郡即刻就宣佈退出自由邦，留喺英國。但係，同自由邦嘅地位相比，將愛爾蘭分割成自由邦同北愛爾蘭反而無引起重大爭議，其中一個重要原因，就係米高·哥連斯一直都計劃緊喺北愛爾蘭開展游擊戰爭。1922年早段，米高·哥連斯就不停咁派愛爾蘭共和軍部隊將武器同彈藥運去北部，畀當地嘅愛爾蘭共和軍部隊，而伊啲運去北部嘅彈藥，最初竟然係英國交畀臨時政府用來武裝自由邦軍隊嘅武器。5月同6月，米高·哥連斯同連恩·奧連施聯合咗愛爾蘭共和軍裡面嘅條約派同反條約派，喺新嘅南北愛邊境組織咗一次進攻。
喺英國政府嘅施壓之下，6月3號，米高·哥連斯落咗停止攻擊嘅命令：「任何來自26郡嘅部隊，無論係自由邦政府部隊定係共和國政府部隊，都唔准入侵北部6個郡。」但係之後重有部隊對北愛爾蘭發動斷斷續續嘅攻擊，直到愛爾蘭內戰爆發。不過為米高·哥連斯寫傳記嘅T. P. 古根認為，如果米高·哥連斯後來無犧牲到嘅話，佢依然會繼續對北部發動攻勢，亦正係因為咁，內戰期間先至有524名北部嘅志願軍落到去南部，為米高·哥連斯陣營效力。
直到內戰爆發之前，米高·哥連斯依然竭盡全力修復條約派同反條約派之間嘅裂痕，避免內戰爆發。伊蒙·德維利拉由於強烈反對條約，而帶著自己班支持者退出咗南愛爾蘭下議院。於是米高·哥連斯親自出馬，同反條約派達成咗一個折衷協議：兩派一齊以新芬黨嘅名義參加自由邦議會大選，然後組建聯合政府；大選之後，聯合政府製定嘅自由邦憲法體現共和思想，唔提及英王，亦都唔否定《英愛條約》。絕大部分反條約派都接受到伊個折衷方案，但係重有一部分人始終唔肯讓步。另外，為咗消除各派軍隊之間嘅裂痕，米高·哥連斯成立咗「軍隊統一委員會」，邀請條約派同反條約派嘅軍人加入委員會，甚至利用自己愛爾蘭共和兄弟會主席嘅身份，遊說愛爾蘭共和軍高層接受《英愛條約》。但係，英國當局唔單止否決咗伊部自由邦憲法草案，重威脅對愛爾蘭實行經濟封鎖。英國方面認為，條約既然簽咗，就唔可以咁快亂改。雖然當時愛爾蘭英軍已經撤離得七七八八，但係重有幾千人留守，令到米高·哥連斯最終講唔服反對《英愛條約》嘅軍人。

愛爾蘭內戰
1922年嘅米高·哥連斯。
1922年4月14號，200名反條約派愛爾蘭共和軍佔領咗都柏林嘅法院合署（Na Ceithre Cúirteanna）。米高·哥連斯為咗盡最後努力避免內戰，下令佢手下嘅部隊唔進攻法庭合署。1922年6月22號，退役英軍元帥，時任北愛爾蘭政府軍事顧問亨利·威爾遜准男爵喺倫敦被人殺死咗。當時輿論普遍認為，係反條約派愛爾蘭共和軍派人暗殺威爾遜准男爵嘅。但係曾經前「飛行縱隊」成員祖·道蘭上尉後來回憶話：下令殺死威爾遜准男爵嘅係米高·哥連斯，因為北愛爾蘭政府阻止唔到新教徒襲擊天主教徒；道蘭上尉重話：米高·哥連斯重要求佢試圖喺嗰兩個殺手被英國當局槍斃之前，救佢等出來。
英國首相丘吉爾對米高·哥連斯發出最後通牒：如果米高·哥連斯唔馬上進攻法庭合署，英軍就會馬上出兵。同一時間，佔領法庭合署嘅反條約派愛爾蘭共和軍綁架咗自由邦軍隊嘅J. J. 奧干尼中將（J. J. "Ginger" O'Connell）。喺最後一次遊說佔領軍隊失敗之後，米高·哥連斯從英軍嗰道借咗2支18磅圓彈大炮，用來炮轟法庭合署，直到佔領軍隊投降。
內戰正式爆發，米高·哥連斯不得不再次披上軍裝，面對曾經嘅戰友。喺米高·哥連斯嘅指揮之下，自由邦軍隊好快控制咗都柏林。但係反條約派愛爾蘭共和軍，包括伊蒙·德維利拉同埋其他反對條約嘅愛爾蘭議會議員，依然控制住南部嘅莫雲省，以及其他部分地區。1922年中段，米高·哥連斯以條約派愛爾蘭共和軍為基礎，組建咗一支有組織、有紀律、重有制服嘅自由邦軍隊「愛爾蘭國家軍」（National Army），招攬咗一大批曾經喺英軍裡面服過役嘅愛爾蘭籍老兵同埋一大批後生新兵，重做埋軍隊嘅總司令。由於愛爾蘭國家軍係自由邦政府嘅軍隊，因此可以從英國方面獲得武器同彈藥。
米高·哥連斯聯同理察·詹士·繆卡曦同埋安恩·奧杜菲製訂咗一系列用水上飛機突襲反條約派領地，最終喺1922年7月88月期間奪取莫雲省嘅計劃。為咗計劃嘅成功，米高·哥連斯強忍著胃痛、亦都唔理戰友嘅勸阻，親自去咗柯奇郡。出發之前，米高·哥連斯一再對班戰友重復：「喺我自己個國家裡面，佢等無理由射我。」對於米高·哥連斯點解要一意孤行去柯奇郡，歷史學界一直有爭議。歷史學家米高·合堅遜（Michael Hopkinson）認為：米高·哥連斯係要去同返條約派嘅領袖會面，希望能夠停戰。佢喺柯奇市同愛爾蘭共和軍嘅中立派桑·奧希加迪（Seán O'Hegarty）同傅洛利·奧當夏達（Florrie Ó Donnchadha）見咗面，希望佢等向反條約派愛爾蘭共和軍領袖湯馬士·巴拉(Tomás de Barra)同埋湯馬士·希烏士（Thomas Hales）轉達自己希望停戰嘅信息。但係米高·合堅遜亦都重申，雖然伊蒙·德維利拉當時都喺柯奇郡，但係無證據顯示伊蒙·德維利拉有同米高·哥連斯碰頭嘅計劃。
米高·哥連斯自己嘅日記，詳細咁記錄咗自己嘅講和計劃：反條約派必須接受「人民對條約嘅結論」，但係佢等唔需要放棄自己嘅信念，祇需要交出武器就可以返屋下。米高·哥連斯堅稱：臨時政府祇不過係維護緊人民嘅權利，亦都會繼續維護人民嘅權利，臨時政府都想避免任何無必要嘅人命同財產損失，但係如果反條約派唔接受佢嘅提議嘅話，就要承擔流血嘅責任。

犧牲
米高·哥連斯國葬彌撒
1922年8月22號，反條約派愛爾蘭共和軍喺柯奇郡班丹市附近嘅Béal na Bláth村附近嘅一條小路上面設立咗埋伏。由於附近嘅另外兩條小路都已經被反條約派掘到爛晒，因此米高·哥連斯嗰晚祇能夠通過伊條小路返去班丹。晚上8點，當米高·哥連斯部車開入咗埋伏圈之後，埋伏嘅軍隊開咗槍。唔知點解，米高·哥連斯無好似以往咁要求司機馬上開車撤退，而係命令班手下停車還擊。槍戰持續咗大概20分鐘，米高·哥連斯係唯一一個喪生嘅人，喪生嘅時候佢祇有31歲，而且剛剛同佢個未婚妻嘉芙蓮·碧婕·基亞南訂咗婚無幾耐。米高·哥連斯嘅遺體喺槍戰結束之後被轉送到一架裝甲車裡面，之後車隊幾經周折先至返到去柯奇市。返到柯奇市之前，維多利亞十字市嘅聖心教堂為米高·哥連斯補做咗臨終聖事。關於係焉個開槍打死米高·哥連斯嘅，目前重未有定論，有人認為係一名效力反條約派愛爾蘭共和軍嘅前英軍槍手，亦都有人認為係一名轉投反條約派嘅條約派士兵。
由於怕反條約派會試圖搶走米高·哥連斯嘅遺體，米高·哥連斯嘅遺體最後要用船先運到去都柏林。喺米高·哥連斯喺都柏林市政廳停靈嗰嘅期間三日，有成千上萬嘅人來向佢致意。米高·哥連斯嘅國葬彌撒喺都柏林聖瑪麗臨時主教座堂舉行，有超過50萬人出席。之後，米高·哥連斯嘅靈柩被抬上由炮車改裝成嘅靈車，由自由邦軍隊護送到格拉斯寧公墓（Reilig Ghlas Naíon）入土為安。